FI Euroopan unionin virallinen lehti C 11/152

P8_TA(2016)0015

Delegoidun säädöksen vastustaminen:Viljapohjaisten valmisruokien ja lastenruokien koostumusta ja niistä annettavia tietoja koskevat erityisvaatimukset

Euroopan parlamentin päätöslauselma 20. tammikuuta 201625 päivänä syyskuuta 2015 annetusta komission delegoidusta asetuksesta Euroopan parlamentin ja neuvoston asetuksen (EU) N:o 609/2013 täydentämisestä viljapohjaisten valmisruokien ja lastenruokien koostumusta ja niistä annettavia tietoja koskevien erityisvaatimusten osalta (C(2015)06507 – 2015/2863(DEA))

(2018/C 011/23)

Euroopan parlamentti, joka

— ottaa huomioon komission delegoidun asetuksen (C(2015)06507),

— ottaa huomioon Euroopan unionin toiminnasta tehdyn sopimuksen 290 artiklan,

— ottaa huomioon imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista ja neuvoston direktiivin 92/52/ETY, komission direktiivien 96/8/EY, 1999/21/EY, 2006/125/EY ja 2006/141/EY, Euroopan parlamentin ja neuvoston direktiivin 2009/39/EY sekä komission asetusten (EY) N:o 41/2009 ja (EY) N:o 953/2009 kumoamisesta 12. kesäkuuta 2013 annetun Euroopan parlamentin ja neuvoston asetuksen (EU) N:o 609/2013 (1) ja erityisesti sen 11 artiklan 1 kohdan,

— ottaa huomioon lapsen oikeuksia koskevan Yhdistyneiden kansakuntien yleissopimuksen,

— ottaa huomioon Maailman terveyskokouksessa vuonna 1981 vahvistetun kansainvälisen äidinmaidonkorvikkeen markkinointia koskevan koodin (2) sekä asian kannalta merkitykselliset 16 Maailman terveyskokouksen päätöslauselmaa ja erityisesti 21. toukokuuta 2010 annetun Maailman terveyskokouksen päätöslauselman 63.23, jossa vaaditaan jäsenvaltioita lopettamaan imeväisille ja pikkulapsille tarkoitettujen elintarvikkeiden käytön epäasianmukainen edistäminen ja varmistamaan, että imeväisille ja pikkulapsille tarkoitetuista elintarvikkeista ei saa esittää ravitsemus- ja terveysväitteitä, ellei siitä ole erityisesti säädetty Codex Alimentarius -standardeissa tai kansallisessa lainsäädännössä,

— ottaa huomioon Yhdistyneen kuningaskunnan hallituksen ravitsemusta käsittelevän tieteellisen neuvoa-antavan komitean (SACN) 24. syyskuuta 2007 ilmoittaman kannan (3),

— ottaa huomioon asetuksen (EU) N:o 609/2013 5 artiklan ja siinä vahvistetun ennalta varautumisen periaatteen,

— ottaa huomioon ympäristön, kansanterveyden ja elintarvikkeiden turvallisuuden valiokunnan päätöslauselmaesityksen,

— ottaa huomioon työjärjestyksen 105 artiklan 3 kohdan,

A. panee merkille, että komissio ei ole esittänyt Euroopan parlamentille ja neuvostolle asetuksen (EU) N:o 609/2013 (12 artiklan) edellyttämää kertomusta pikkulapsille tarkoitetuista maitovalmisteista, vaikka tämä on tarpeen lapsuusiän lihavuuden vähentämiseen tähtäävien kansallisten strategioiden kehittämiseksi;

B. panee merkille, että delegoidun asetuksen liitteessä I olevassa 3 osassa säädetään, että vauvanruoan sisältämästä energiasta 30 prosenttia saa tulla sokerista (7,5 g sokeria / 100 kcal vastaa 30 kcal sokerista 100 kcal:ssa energiaa);

C. ottaa huomioon, että liitteessä I olevan 3 osan säännökset ovat vastoin Maailman terveysjärjestön WHO:n (4) ohjetta, jossa suositellaan vapaiden sokereiden saannin rajoittamista alle 10 prosenttiin energian kokonaissaannista ja edelleen alle 5 prosenttiin energian kokonaissaannista muiden terveyshyötyjen saavuttamiseksi, sekä jäsenvaltioiden tieteellisten komiteoiden ohjetta, jossa suositellaan sokerin kokonaissaannin huomattavaa vähentämistä; katsoo, että tällaisten elintarvikkeiden käyttö – varsinkin varhaislapsuudessa – todennäköisesti edistää lapsuusiän lihavuutta ja voi vaikuttaa lasten kehittyviin makumieltymyksiin; katsoo, että erityisesti imeväisille ja pikkulapsille olisi annettava mahdollisimman vähän lisättyä sokeria;

D. katsoo, että epäterveellinen ruokavalio on nykyään merkittävin sairauksien ja kuoleman aiheuttaja maailmassa ja se vaatii enemmän uhreja kuin tupakka, alkoholi ja liikunnan puute yhteensä (5);

E. ottaa huomioon, että WHO:n suosituksen mukaan kuuden kuukauden iästä alkaen rintamaitoa olisi täydennettävä erilaisilla sopivilla, turvallisilla ja ravitsevilla kiinteillä lisäruoilla eikä lisäruokaan saisi lisätä suolaa tai sokeria (6);

F. ottaa huomioon, että kaikki jäsenvaltiot ovat hyväksyneet Maailman terveyskokouksessa vuonna 1981 vahvistetun äidinmaidonkorvikkeen markkinointia koskevan kansainvälisen koodin (”kansainvälisen koodin”) sekä asian kannalta merkitykselliset 16 Maailman terveyskokouksen päätöslauselmaa;

G. ottaa huomioon, että asetus (EU) N:o 609/2013 hyväksyttiin, ennen kuin Euroopan elintarviketurvallisuusviranomaisen 5. elokuuta 2014 antama tieteellinen lausunto (7) äidinmaidonkorvikkeiden ja vieroitusvalmisteiden olennaisesta koostumuksesta julkaistiin;

H. toteaa, että unionilla on velvollisuus edistää korkeita kansanterveyttä koskevia periaatteita, standardeja ja lainsäädäntöä suhteissaan unionin ulkopuolisiin maihin ja kansanterveyden alalla toimiviin kansainvälisiin järjestöihin ja sen on luotava tehokkaat puitteet terveyden suojaamiselle;

I. toteaa, että imeväiset ja pikkulapset ovat erityisen haavoittuvassa asemassa oleva väestöryhmä hormonitoimintaa häiritsevien kemikaalien ja muiden vieraiden aineiden suhteen;

J. ottaa huomioon, että WHO:n alainen Kansainvälinen syöväntutkimuskeskus luokitteli 20. maaliskuuta 2015 glyfosaatin todennäköisesti ihmisille syöpää aiheuttavaksi aineeksi (8);

1. vastustaa komission delegoitua asetusta;

Lihavuus

2. katsoo, että delegoidussa asetuksessa ei ole säädetty riittäviä toimenpiteitä imeväisten ja pikkulasten suojelemiseksi lihavuudelta ja että sallittua sokerin enimmäismäärää olisi laskettava huomattavasti WHO:n suositusten mukaisesti;

Kehitteillä olevat teknologiat

3. katsoo, että ennalta varautumisen periaatteen mukaisesti kehitteillä olevat teknologiat, kuten GMO:t ja nanoteknologiat, joiden pitkän aikavälin riskejä ei tunneta, olisi kiellettävä viljapohjaisissa valmisruuissa ja lastenruuissa;

Merkinnät

4. katsoo, että kun otetaan huomioon maailmanlaajuiset kansanterveyssuositukset, esimerkiksi Maailman terveyskokouksen päätöslauselma 63.23, Maailman terveyskokouksen imeväisten ja pikkulasten ruokintaa koskeva maailmanlaajuinen strategia sekä kolmansiin maihin suuntautuvan unionin viennin maailmanlaajuinen vaikutus, jalostettujen vauvanruokien merkinnöissä ja markkinoinnissa olisi tehtävä selväksi, että kyseiset tuotteet eivät sovi alle kuuden kuukauden ikäisille imeväisille, eikä niillä saisi heikentää kuuden kuukauden täysimetystä koskevaa suositusta; katsoo siksi, että merkintöjä ja markkinointia olisi tarkistettava Maailman terveyskokouksen imeväisten ja pikkulasten elintarvikkeita koskevien suositusten mukaisesti;

Avoimuus

5. katsoo, että avoimuuden ja kansalaisten luottamuksen rakentamiseksi unionin toimielimiin ja EU:n päätöksentekoon luettelo ”kahdenvälisistä kokouksista” (myös kokousten päivämäärät ja osallistujat), joita komissio on pitänyt asianomaisten osapuolten kanssa laatiessaan delegoitua asetusta, olisi julkaistava;

o

o o

6. kehottaa puhemiestä välittämään tämän päätöslauselman komissiolle ja ilmoittamaan sille, että delegoitu asetus ei voi tulla voimaan;

7. kehottaa komissiota esittämään uuden delegoidun säädöksen, jossa otetaan huomioon Euroopan elintarviketurvallisuusviranomaisen viljapohjaisten valmisruokien ja lastenruokien koostumusta koskevista vaatimuksista tekemän tarkastelun tulokset sekä tieteellinen näyttö lisätyn sokerin vaikutuksista ja jalostettujen elintarvikkeiden varhaisesta käyttöönotosta suhteessa imeväisten ja pikkulasten optimaalisesta ruokinnasta annettuihin suosituksiin;

8. kehottaa puhemiestä välittämään tämän päätöslauselman neuvostolle sekä jäsenvaltioiden hallituksille.

(1) EUVL L 181, 29.6.2013, s. 35.

(2) http://www.who.int/nutrition/publications/code_english.pdf

(3) http://webarchive.nationalarchives.gov.uk/20140507013106/http://www.sacn.gov.uk/pdfs/ position_statement_2007_09_24.pdf

(4) http://www.who.int/mediacentre/factsheets/fs394/en/

(5) Changes in health in England, with analysis by English regions and areas of deprivation, 1990–2013: a systematic analysis for the Global Burden of Disease Study 2013 Lancet 2015; 386: 2257–74, julkaistu verkossa 15. syyskuuta 2015

http://thelancet.com/pdfs/journals/lancet/PIIS0140-6736(15)00195-6.pdf

(6) http://www.who.int/mediacentre/factsheets/fs394/en/

(7) http://www.efsa.europa.eu/sites/default/files/scientific_output/files/main_documents/3760.pdf

(8) http://www.iarc.fr/en/media-centre/iarcnews/pdf/MonographVolume112.pdf